CELEX: C2005/193/57
Language: el
Date: 2005-08-06 00:00:00
Title: Υπόθεση Τ-204/05: Προσφυγή των Giorgio Lebedef κ.λπ. κατά της Επιτροπής των Ευρωπαϊκών Κοινοτήτων, η οποία ασκήθηκε στις 23 Μαΐου 2005

6.8.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 193/34
            
         Προσφυγή των Giorgio Lebedef κ.λπ. κατά της Επιτροπής των Ευρωπαϊκών Κοινοτήτων, η οποία ασκήθηκε στις 23 Μαΐου 2005
   (Υπόθεση Τ-204/05)
   (2005/C 193/57)
   Γλώσσα διαδικασίας: η γαλλική
   Οι Giorgio Lebedef, κάτοικος Λουξεμβούργου, Armand Imbert, κάτοικος Βρυξελλών, Jean-Marie Rousseau, κάτοικος Βρυξελλών, και Maria Rosario Domenech Cobo, κάτοικος Βρυξελλών, εκπροσωπούμενοι από τους δικηγόρους Gilles Bounéou και Frédéric Frabetti, με τόπο επιδόσεων στο Λουξεμβούργο, άσκησαν στις 23 Μαΐου 2005 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Oι προσφεύγοντες ζητούν από το Πρωτοδικείο:
   
               —
            
            
               να ακυρώσει τη ρητή απορριπτική απόφαση, της 12ης Ιουλίου 2004, επί της αιτήσεως D/393/04, με την οποία οι προσφεύγοντες ζήτησαν από την αρμόδια Υπηρεσία να τους διαθέσει το λειτουργικό σύστημα και το λογισμικό που είναι αναγκαία για τη λειτουργία των προσωπικών τους υπολογιστών στη μητρική τους γλώσσα ή, επικουρικώς, σε άλλη επίσημη γλώσσα της Ευρωπαϊκής Ενώσεως της επιλογής τους·
            
         
               —
            
            
               να καταδικάσει την καθής στα δικαστικά έξοδα.
            
         
      Λόγοι ακυρώσεως και κύρια επιχειρήματα
      :
   
   Οι προσφεύγοντες, υπάλληλοι της Επιτροπής, υπέβαλαν ιεραρχικώς αίτηση ζητώντας να τεθεί στη διάθεσή τους το λειτουργικό σύστημα και το λογισμικό που είναι αναγκαία για τη λειτουργία των προσωπικών τους υπολογιστών στη μητρική τους γλώσσα ή, επικουρικώς, σε άλλη επίσημη γλώσσα της Ευρωπαϊκής Ενώσεως της επιλογής τους. Κατόπιν της απορρίψεως της αιτήσεως αυτής, καθώς και των ενστάσεων που υποβλήθηκαν κατά της απορριπτικής αποφάσεως, οι προσφεύγοντες άσκησαν την υπό κρίση προσφυγή. Υποστηρίζουν ότι η πρακτική σύμφωνα με την για την εγκατάσταση των υπολογιστών γίνεται χρήση αποκλειστικώς της αγγλικής γλώσσας, παρά το γεγονός ότι το εφαρμοζόμενο λογισμικό είναι διαθέσιμο σε περισσότερες γλώσσες, συνιστά παραβίαση της αρχής της απαγορεύσεως των δυσμενών διακρίσεων, διότι ο άψογος χειρισμός του υπολογιστή απαιτεί μια εξίσου άψογη γνώση της αγγλικής γλώσσας, η οποία βαίνει πέραν του επιπέδου που μπορεί ευλόγως να αναμένεται από έναν κοινοτικό υπάλληλο που δεν έχει ως μητρική γλώσσα την αγγλική.
   Περαιτέρω, οι προσφεύγοντες προβάλλουν παραβάσεις του καθήκοντος αρωγής, της απαγορεύσεως εφαρμογής αυθαίρετων διαδικασιών και της υποχρεώσεως αιτιολογήσεως, καθώς και κατάχρηση εξουσίας.